khistorydata/jeongjo-sjw-relations huggingface dataset:
정조 14년 · 목
先是履翼以右議政金鍾秀縛去東小門護軍部將事陳疏而未賜批鍾秀忽以履翼疏語爲引胥命予召謂都承旨金載瓚曰金履翼疏語右相何從聞之乎載瓚對曰錄事來傳右相之言以爲自上若下詢疏語所聞處以聞於陳疏臺諫家樣轉對云矣予曰疏章未賜批之前無敢宣泄旣有先大王受敎無論傳者聽者當用逆律之敎至嚴至重昭揭院壁則大臣雖輕視今日朝廷而獨不畏先大王金石之法乎金履翼上疏入啓有日而方在靜攝中尙未省覽矣大臣今忽違越法禁稱以待命必欲務勝者抑何意思地位及官爵雖曰尊重名分法紀本自不淺何敢放恣無嚴若此之極也護軍部將自朝家若有拿治之事必送標信替番而後始爲拿來則大臣以何心擅自捉去使城門守直半日無人耶此大臣雖曰可怕可畏而比諸國禁之當年似或不及而乃敢爲國榮所不敢爲之事然則與國榮所異者何事也予尤不勝憤痛者近年以來大臣之所欲爲者予皆屈意而從之言無不行計無不售及其勢成威立位至大官然後乃反蔑視君上角勝朝廷必欲摘名摘利而歸豈有如許心術乎此盜跖之所不爲而大臣豈忍爲之於今日朝廷乎固知此筵敎之後必嘯聚徒黨怨詈國家而大臣嘗自稱太陽症云予亦有太陽症名曰大臣故雖不言極層下敎而下此豈無所以處之之道乎況先大王受敎若是至嚴則不還收不爻周之前豈敢力抗務勝於今予之前耶如欲保其身家則後無敢如是任意爲之之意史官往傳于大臣臺章得聞處仍爲一一詳問以來金履翼亦爲牌招問其漏通委折○政院啓言問于金履翼則以爲頃陳數行之疏臣意蓋以爲朝綱不可不尊師律不可不嚴符驗者君命之所寓也城門者國都之最重也如是而輕視符驗與城門決非人臣之所敢出也故將目下之駭感略陳心中之憂歎矣大抵大臣伊日事臣於頃疏槪論之今不必疊床而至於大臣所謂臣疏句語得聞臺諫家之說聞來驚怖不知所云臣於向日陳章之後爲日已久而臣無出門之事人客來見者亦絕罕況出入大臣家之人本無來往臣家者其勢固也臣雖欲漏通萬無其路今者大臣之欲以漏通歸罪於臣是亦苟且之甚矣臣雖愚昧粗知邦禁之不可違越臺體之不可虧壞則臣自爲之臣自通之俾大臣得聞其要語緊句陽面陰心東跳西踉之爲哉此則實非臣所敢爲亦非臣所忍爲也仍念臣一片丹心只知愛戴君父不欺君父而不知巨室之可畏威勢之可怕矣今因一言至招意外之說臣於平日言議行止倘能見重於人則豈或致此耶撫躬慚恧滿心悚懍待罪云矣敎曰原疏則適因調攝只聞槪語欲待差復後賜批而未下批疏箚之無得先洩先朝飭禁之受敎至命用極律揭奉于院壁朝者右相忽地胥命以來傳之言根歸之金履翼家往來人而使其錄事來告政院云問啓之擧烏可已乎觀此對語節節自明有若初無是事者然大臣豈可爲虛說乎不問則已國體所在決不可仍以掩置使大臣益添不安之端該房承旨推考各別嚴飭期於自首又復漫漶何用臺廳問啓自有王府此事未究竟之前徒煩酬應該房知悉嚴飭又啓言問于金履翼處則以爲臣疏留院之後爲日已久無論上下必多覷知之人潛相轉通于大臣者故臣實以是爲慮或有一二來問者及書問者則臣皆以未徹歸重而已而至於疏中句語則無論緊與不緊未嘗以隻句半字言及於家內子姪臣初何心就事而論之後何心納媚而通之耶臣豈忍終始畏罪以自陷於欺罔君父之科哉然則大臣所聞必有其人而臣之所不敢知者也臣於此外無他可達云矣敎曰大臣豈可以泛然傳聞至於言送乎來問書問之中親密於金履翼與大臣家者似有其人畢竟自可發露如是之際徒有貽羞之端更爲問啓斯速指陳又啓言問于金履翼處則以爲臣本愚直只知無隱之義不慣捏虛之習則今於屢次問啓之下豈忍終始抵賴自犯罔赦之罪哉初無以片言隻字對人說話者則今乃怵於嚴命强以漏通自誣乎自誣則與欺君同其科臣實不忍爲此也大臣所謂漏通者必出於平生伎倆中誣人脅人底手叚而不俟愆候之差復忽作胥命之駭擧者想亦必有所以然矣身爲大臣雖有邦禁如欲必探其未徹之疏意則亦豈無其路而欲憑藉塗聽塗說之人言作此携手同歸於漏通之科者誠亦苟且之甚矣然而臣之陳疏後或不無一二人聞得其大緊者而至於要語緊句實不自臣口而毫分提及則以此而謂之漏通又未知其意之所在也臣不顧形跡之嫌思效言事之責致煩酬應貽羞朝廷臣罪萬死無他可達云矣敎曰傳言之人聞之者知之此後大臣登筵自可聞知掌令金履翼使之退去
정조 14년 · 강
命北伯利城縣渰死人另加顧恤
정조 14년 · 목
咸鏡監司李秉模以利城縣渰死人三十九名馳啓敎曰原恤典外如有身布蕩減妻孥各別顧恤事回諭
정조 14년 · 강
命承旨馳詣宗廟景慕宮奉審摘奸
정조 14년 · 강
命自今日至明日弛夜禁
정조 14년 · 강
水原府武試所進別試初試榜目
정조 14년 · 목
藥院請診敎以諸節今皆快勝自今日不必逐日請診卿等亦多勞悴早卽退去昨進再貼不爲進御今日則依前方一貼煎入宜矣○藥院啓言診候議藥不容少緩而至於早卽退去之敎決難奉承伏乞暫許召接議定湯劑敎以養胃湯則限快復連用爲好醫官則別無診脈之事卿等之早爲退去少無如何聞退去然後子亦可以安心退去云者非退待闕外之謂也仍卽還第宜矣
정조 14년 · 강
命水原府敎鍊官金仁厚等直赴殿試
정조 14년 · 목
京畿監司徐有防狀啓以爲昨年效勞校卒試射放貫一中邊一中之類來春試射時別以小布一巡試取如得二中直赴殿試事有命矣卽接水原府使趙心泰牒呈則直赴會試十九人等三邑擧子畢試後三試官眼同試取小布一巡二中以上得中爲三人姓名開錄馳啓敎鍊官金仁厚哨官範林順束位宋石伊敎曰以上三入直赴殿試未入格十六人中如有二分入格人以初試例許付來頭殿試原榜目亦令添書上送事分付觀此初試榜目年過六七十者爲數人此類何必更觀殿試六十歲以上初試入格人一竝先爲賜第原榜目中以賜第懸註修正上送事一體分付
정조 14년 · 강
進京各司各營己酉年會計簿
정조 14년 · 목
戶曹糧餉廳惠廳兵曹訓局禁營御廳守廳總廳時在黃金三百二十二兩零銀子四十一萬八千八百七十六兩零錢文一百四萬四千六百三十三兩零綿紬八十八同三十三疋零綿布二千七百一同二十七疋零苧布六十同三十三疋零布子一千六十七同四十三疋零米三十二萬三千二百二十五石零田米九千三百二十五石零太四萬九百九十八石零皮雜穀八千九百六十九石零
정조 14년 · 목
藥院啓請診候議藥敎以今則益勝不必入診矣
정조 14년 · 강
召見藥院三提調于重煕堂都提調蔡濟恭提調鄭昌順副提調洪明浩
정조 14년 · 목
藥院請診許之仍敎曰今旣差復之後不必逐日問候自明日勿爲問候宜矣○敎曰蔡判府事兼帶藥院之任今姑許副
정조 14년 · 강
遞承旨趙衍德以尹行任代之前望也
정조 14년 · 강
命謁聖日子以來念前後擇入
정조 14년 · 목
該曹以來初八初九日擇入故有是命
정조 14년 · 강
命郊壇摘奸禮郞拿處
정조 14년 · 목
該曹啓言郊壇四孟朔遣禮郞看審有無頉草記事定武矣發遣郞廳次第摘奸則各壇壇上及紅箭門俱爲無頉而風雲雷雨壇及司寒壇紅箭門柱根塗灰竝間間剝落卽爲修補事分付該監此後看護另加申飭敎曰前此申飭何如而向聞司寒壇門及各處多不修築云卽此諸壇可知今此草記可謂萬萬無據當該年例摘奸進去郞官爲先拿處今方分遣史官宣傳官奉審摘奸待復命該郞當別般嚴處以此知悉此後不卽修改該掌監役官亦當重勘各別嚴飭該監及戶曹
정조 14년 · 강
開拆忠淸道殿最
정조 14년 · 목
瑞山郡守李觀成振刷豈易恪勤斯可扶餘縣監成鼎柱已知雅潔姑恕生疏黃澗縣監申光儀政欲剛核報或煩瑣竝中淸州牧使兪漢雋纔警滯牒何遽退訴下
정조 14년 · 목
以李周顯爲司諫洪樂性爲內局都提調李趾光爲淸州牧使○因長興庫直長望筒敎曰限文蔭武虛司果盡爲區處間權作六品諸窠幷令仍作○前縣監李世述前都事金玄奭竝加通政老職也○慶尙道慶州士庶幼學李燮等七人士族婦女貞夫人崔氏安東朝官前五衛將申思億士庶通政文德嵩等十四人士族婦女金氏等二人尙州士庶通政康萬弼等四人士族婦女淑夫人黃氏等二人晉州士庶通政林枝華等七人星州朝官前營將尹勉亨士庶嘉義李命楷等十八人大丘士庶嘉義林致傑等十六人蔚山士庶通政金始鳴等四人士族婦女淑夫人張氏金海士庶通政朱聖環等四人寧海士庶嘉善權載巽等二人密陽士庶通政丁漢傑等十人靑松士庶嘉善權絧等七人善山士庶嘉義朴夢泰等六人士族婦女淑夫人秋氏東萊士庶資憲鄭載崑等五人昌原士庶嘉義李泰聖等二人仁同士人幼學金世興士族婦女貞敬夫人全氏漆谷士庶幼學李安禧等二人河東朝官前僉使金鼎相士庶通政李興世等三人巨濟士庶通政諸處浩等八人咸陽士庶嘉善朴汝纘等四人淸道士庶嘉義李孟麟等二人永川士庶嘉善李民朱等十一人士族婦女淑夫人韓氏等二人醴泉士庶嘉善黃斗南等九人士族婦女淑夫人泰氏榮川士庶通政李鳳燁等三人金山庶人通政余善傑梁山士庶通政金鋺等三人昆陽庶人嘉義朴遇新陜川士庶嘉善柳章垕等五人士族婦女淑夫人金氏等二人固城士庶嘉義宋維漸等五人義城士庶幼學司空炫等二人南海士庶權承俊等二人宜寧士庶通政玉璜等六人士族婦女淑夫人王氏等三人龍宮士庶通政申玩等四人彥陽庶人嘉善李益采咸昌庶人嘉善金聖柱知禮士庶嘉善張起煥等三人高靈庶人嘉義羅八善等四人玄風士庶通政崔仲五等六人山淸士庶通政沈渡舟等六人士族婦女淑夫人柳氏等二人禮安朝官前縣監李守禎等二人士庶嘉義李德昌等七人士族婦女淑夫人金氏等二人靈山士庶通政金采心等五人士族婦女淑夫人車氏等二人泗川士庶嘉義朴桂春等九人三嘉士庶通政洪泰允等七人士族婦女淑夫人裵氏等三人慈仁士庶嘉義李汝杭等五人英陽庶人通政朴石哲聞慶士庶正憲洪勝翼等二人安義士庶嘉善金徽鼎等九人軍威士族婦女貞敬夫人權氏昌寧士庶嘉善金致賢等五人義興士族婦女淑夫人鄭氏等二人庶人嘉善李太雄等三人奉化士人通政閔斗煥迎日士庶資憲鄭錫炬等二人居昌士庶嘉善金光義等五人士族婦女淑夫人吳氏等二人咸安士庶通德郞李壽完等二人河陽庶人通政許瑋竝老職加資下批婦女封爵
정조 14년 · 강
賜掌令金履翼疏批尋命遞差
정조 14년 · 목
先是履翼陳疏略曰臣目見義理漸晦亂逆層生不勝憂憤之忱略陳沫飮之章及承批旨不惟不賜允可至以不緊爲敎顧今緊務孰有大於懲討而天聽愈邈一味牢拒致令禍根自在輿憤莫洩歲華已周五星讎賊尙戴一天國不國而人不人猶屬歇後語同堂近出無敦導之表著而恩禮遽加於隱卒秋曹諸囚肆誣逼之供招而盤問尙稽於經年如是而顧何望凶徒之不至縱恣人心之不至陷溺乎伏乞俯循擧國之憤亟允三司之請焉臣不以言官自居而目下一事有不容泯默者大抵朝綱之所係師律之所關官無尊卑無敢違越故君命可尊職守無闕而月前大臣之出城也因一微事捽曳惠化門護軍部將至於城外數里之遠幾殊而甦堇得放還部將雖卑卽是奉符驗領卒伍把守城門者也苟其有罪草記論勘可也分付汰治可也而何乃不顧符驗之重捽曳如奴隸以致部將則昏無省覺門卒則倂各駭竄使莫重城門空虛半日未知大臣於伊日有何憤懣慍怒之事而忽於守門部將作此無前之擧也大臣者具瞻之地而朝綱師律無難壞了何責乎庶僚哉擧措殊異聽聞駭惑而威勢所壓莫敢誰何致使朝家不得聞知臣竊慨然憂歎也城門凡事何莫非本兵之所管而裒如充耳佯若不聞爲日已久必欲掩覆揆以事面不當仍置臣謂兵曹判書金尙集亟施譴罷之典斷不可已也至是批以凡城門去就有國所重雖於奉命開閉之時宣傳官持標信禁軍持符驗兩物相準無一則不得聽命自是金石之典則大臣之挐出奉符驗之城將曳去郊亭數里之外幷與門卒而駭竄半日空虛云者揆以常情常理殆不髣髴囂俗嗜言風傳本多爽實寧或信然眞有是也法者公物亦豈以大官爲之撓屈乎以此以彼不可不速卽究竟令兵曹亞堂郞爲開坐査問事實於城將處草記兵判譴罷事査事未出場姑置之以爾言之身在言責有懷無隱豈不是開眼處而就事論事稱停的當何患無其說而疏中一二句語太近噴▣殊甚未妥矣○履翼避嫌啓言臣纔叨見職義急懲討略陳短章誠未孚格讎賊無以剪除義理莫可恢明揆以廉防旣難蹲仍況臣草草尾陳之語粗貢目下之憂而伏承批旨乃有一二句語太近噴▣之敎臣奉讀驚惶繼以慙恧大抵大臣伊日之擧實是前古所無之事其本專出於盛張氣燄無所忌憚之心而臣疏所言不過只擧顚末請罪騎堂而已則巽軟之失已多慙愧亦豈有一分噴▣之意哉至如大臣所謂臣疏句語緣臣漏通而聞知者尤爲臣難安之一端臣之不以疏中一句語說及他人之狀已暴於日前問啓而臣疏留院爲日已久以此大臣之威勢權術初豈無曲探旁採之擧而始也晏然赴闕自同無故之人末乃忽地胥命欲售歸罪之計自以爲先發制人者今不免欲巧反拙臣雖疲劣豈忍與之呶呶較挈哉若夫風傳之不至爽實又有一事可驗一言可破者臣於近日又聞大臣於臣疏到院之後送權頭委曲訊候於伊日所被曳之部將要其掩護周便仍又杖其帶隸之下手於部將者一人使人押去示其杖痕於部將云以此大臣之風力至有此擧者豈非不問可知處乎雖然部將何許人也大臣何等人也而如是冒恥如是乞憐則以已度他謂臣漏通者誠亦無足怪也而臣果漏通則冒恥等耳乞憐等耳臣非病風喪性者豈忍爲此哉設欲爲此獨不畏三尺之至嚴亦不顧一身之自汚又不念淸朝之貽羞哉然而以臣無狀不能見孚於君父爲人所輕速此厚誣於大臣何敢仍冒乎請命遞斥許之
정조 14년 · 강
黃海兵使尹塾陳疏賜批
정조 14년 · 목
疏略曰臣一病沈綿百務全廢而至於嶺隘關防非徒營閫之重務朝家陰雨之備莫先於此故扶病胡寫以陳其萬一大抵自灣府抵京師千餘里之間無一重險大塗如砥至于黃鳳之間始有洞仙嶺者表裏橫亘二十餘里山峻谷深一夫當關之險莫過於此十餘年前臣作宰關西往來時見之則嶺之內外樹木蒙密堇容輿馬矣前冬到營時歷觀屢回嶺之東無一盈尺之木嶺之西雖有如干樗橡之屬而非復前日成林者且於林木之間間間起耕故臣招問關口老民則對以設嶺前元田仍納由來文案旣曰民田則不可勒奪而種木矣且嶺木之亂斫漸至此境者實由於監官山直輩之無料差定糊口無策轉成戕木之一大蠹臣之愚見自今爲始別定監官山直作爲料窠使之多種新木看護舊種則林藪之薈蔚豈憂不如前乎但其田價之準給料窠之新設若無區劃之道而只陳空言則便同設其弊而忘其救者也有一區處之道往在己巳初設洞關以守門將卒之無料布過百雉堞之無修葺伊時兵使請得黃州牧三千石詳定米至于壬寅逐年所息中除出二百石以爲補城之需所餘耗條還報黃州至于昨冬始準貸來之數而元穀三千石爲六千一百十二石之數六千石則仍爲本營軍餉而一百十二石則以朝家發賣定式論之可爲三百三十六兩以此之數足當洞嶺田價及守嶺監直五六人一年糧資而此非臣所可擅使故敢此略陳且黃州一境無論營牧還穀分給殆至六萬石此實黃民莫大之痼弊而又以上項六千石逐年耗上取耗則此後數十年之間未知爲幾萬石營穀之多聚非不利矣而其於黃民之倒懸何哉耗條中二百石每年區劃於洞關守城之備永爲定式而其餘四百石將自明年取耗會錄矣伏乞特軫黃民日後難救之弊自今年冬捧糴之後除出四百石耗略給本營吏奴作隊中無尺布斗料之屬一以施朝家廣恤之澤一以作吏奴聊生之地千萬伏祝批以諸條所陳俱係關防事務可謂不負特補之本意許令廟堂稟處卿其調理察任
정조 14년 · 강
命未下直守令當日辭朝
정조 14년 · 목
敎曰未下直守令皆令當日辭朝永宗僉使之代待査事出場令該曹口傳差出待下批一兩日內辭朝
정조 14년 · 강
命北評事金方行賑邑民情論理狀聞
정조 14년 · 목
方行狀啓以爲會寧府公市畢後臣直向慶興慶源穩城等三邑躬自看審會寧富寧鏡城明川吉州等五邑使臣帶率軍官前府使兪碩柱看審以來又遣可信人於鍾城茂山兩邑探察以來會富茂三邑新還皆已準捧來頭接濟似或無慮源鍾鏡三邑還上或有準捧之邑救急亦多已始之處庶有延活之望興穩明吉四邑年事旣是尤甚民情亦極罔措慶興則自十月中旬至歲末救急已爲八巡穩城亦始救急兩邑之民姑無浮黃之類明吉水災之慘在在愁痛而給復之惠蠲徭之澤還上蕩減之命寔出懷保之聖德大慰蕩柝之民情擧懷安集之念見無流散之患尤甚四邑及之次慶源一邑抄其無依開春爲始公數救急之意已自巡營發關知委自茂山嶺以南癘疫間多有之而鏡明兩邑近頗熾蔓云前頭民事誠極可慮敎曰歲後民情與歲前何如公賑已始私橐有剩春菜未出之前果有延活之望乎更從目下見聞論理狀聞事回諭
정조 14년 · 강
還送慶尙左水使李鴻運狀啓仍令首實狀聞
정조 14년 · 목
鴻運以機張縣松田失火狀請守令論罪令廟堂稟處敎曰松禁之朝令何如申頒未久犯科接續他閫掌內所無之事本閫獨有之此蓋該帥常時不能檢飭之致如許閫帥將焉用哉然於狀辭初無引罪之意只將勿罷之新式齗齗爲說者可謂罪上添罪此狀啓還下送其委折使卽首實狀聞事令政院書目題送
정조 14년 · 강
命嶺伯李祖源査實守令之婚葬助給勤慢
정조 14년 · 목
祖源以道內婚葬過時人助給馳啓敎曰申飭何如而以本道幅員去年十三朔內婚葬助給豈如是零星乎往往有全闕處此狀啓還下送其時道臣緘辭推考全闕處守令中助給而不報與元不助給處須卽査實狀聞其中大邑以一二人塞責者尤極駭然其委折亦令道伯親執詳査應問各人等處以其査案卽爲狀聞事分付
정조 14년 · 강
重推當該有司堂上沈頤之及承旨李晚秀
정조 14년 · 목
忠淸監司權▣狀啓以爲栗木敬差官之貽弊列邑非今斯今而今番飭敎初無行會於本道臣之初頭所聞則列邑皆以無弊護送爲幸云故臣亦無甚憂處久後傳聞稍稍可駭故臣或問守宰或送廉人諸般形止期於詳聞而深峽廉校多未及還前此知委列邑據實錄報者亦多未至故待其齊到無遺審聞然後雖卽論啓不免後時營吏名色稷山官吏韓光輅馬頭名色成歡驛吏宋義天具格捧供請令該曹稟處而不審事例擧行倒錯臣罪於此尤無所逃敎曰觀此狀辭自初啓下節目判付已有先甲之令則本道之曰以不知者如非廟堂之掩置不卽行會必是該寺堂上之不卽枚擧申飭而然以此以彼罪在京司其委折卽令該房詳査以啓○政院啓言問于備邊寺及奉常寺則節目判付及傳敎自備局只爲行會於黃腸敬差官下去慶尙全羅原春三道道臣處而栗木敬差官下去諸道初不行會云奉常寺則初無聽傳敎之事故不得知委申飭云矣敎以當該有司堂上及承旨竝從重推考
정조 14년 · 강
命咸鏡道還穀加分依狀請施行
정조 14년 · 목
該監司李秉模以依昨年例加分狀請令廟堂稟處故有是命
정조 14년 · 강
京畿監司以水原府初試榜中六十歲以上人賜第懸註馳啓
정조 14년 · 목
副司果金把秀金五彩別武士金廷九別驍士金尙絧閑良李智謙金泰位李道胄李億良人徐光云等九人以年過六十特敎賜第
정조 14년 · 목
藥院啓請診候議藥敎以今則快差議藥則差觀數日爲之宜矣今聞史官回奏之言都提調果難强力登筵云早卽還第
정조 14년 · 강
遞承旨鄭東浚以李祖承代之前望也
정조 14년 · 강
施右議政金鍾秀不敍之典竄兵曹判書金尙集于咸昌縣
정조 14년 · 목
兵曹啓言去月二十六日惠化門入直護軍部將及守門軍五名捉來棍問則護軍李秉天以爲去月二十四日入直於惠化門矣二十六日朝有一下隸持鋪陳方席向門外而出故渠等問之則答曰右議政今方出城云云故問於守門軍曰大臣往來守門城將有迎送之例乎守門軍等以爲兵判禁軍別將外原無迎送之例云矣旣不迎送則勢將隱身大臣出來時暫爲隱避於房中矣大臣籃輿未及出門下隸二人高聲應答直入直所以爲大臣分付內護軍部將知名捉來云一隸直入挽臂曳出至於直所門外事甚急遽故手奉符驗而言曰雖大臣奉符驗之人未交代前不可捉去限死詰難猶不釋手被曳至城門之外爭詰之間部將則先爲被捉而去又以大臣分付囚禁次還爲押來逢着於路中渠亦與之同歸直所云部將宋允柱以爲大臣下隸不意突入無數踼打脫裂衣笠曳䯻撞背直往至城外數里許大臣依幕近處復以大臣分付囚禁次還爲曳到直所故渠以爲守門部將雖有囚禁之分付未交代前不可離次云則下隸更爲出往仍不復來將欲以此事修報矣日暮後大臣使下隸來言曰報狀則切不可爲有若傳喝樣少頃大臣權頭又來傳大臣之言曰吾旣冒忝大臣禁軍何敢不聽吾言乎擧職與否不係報與不報更無敢爲修報之計云恐喝威脅而去伊時守門軍卒四散竄匿城門果空虛渠則重被撞踼伊日則達夜痛臥今已多日堇得少勝云秉天又以爲今月初九日內入直矣大臣以獻官來坐香室時大臣權頭招渠而言曰其時下隸大臣已決棍汰去至於移刑曹汝心亦當快矣此事所聞方狼藉如有問於汝者須以大臣治罪下隸之意善爲答之大臣使我傳此意云云當日大臣又招內三廳書員問城門符驗貌樣故書員對以不知又問曰符驗如捕校所佩通符乎書員又對以不知云云十二日出直歸家之際至筆洞橋伊日來傳大臣傳喝之下隸與來捉渠等之校書館使令同來而逢見曰方尋汝到此大臣棍治此隸使送示杖痕云故答以已知之又於同日昏時路逢金相九爲名武弁卽出入大臣家之人以爲此後如有査問之事必以下隸初不作挐樣納招若或語及大臣則必逢大事云云大叚恐動而去云矣敎曰符驗之制一如兵符以左一隻留大內右一隻授城將若有用時合符相準然後就命觀此査啓右相事太無難矣符驗之制蕩然則兵符亦當乃爾不料具贍之地作此篾法之擧爲大臣寧欲無言送喝緩頰似出官村無事之意臺避中論列過矣第其伊日出城之行過肆聲氣於不干之城將者其跡最礙眼雖使大臣自爲之計宜欲歸身司敗願被當勘之科況國綱所在師律所關而後弊深慮之不可不留意處乎右議政金鍾秀亟施不敍之典特界之意果安在哉揆以事理其敢曰不聞知知而不言抑何意思若於此等處歇看則晝不守閽夜不放鑰當闔眼噤口乎兵曹判書金尙集施以遠竄之典一以尊國綱一以嚴師律○禁府以金尙集咸昌縣遠竄啓
정조 14년 · 강
以李▣爲兵曹判書前望也
정조 14년 · 강
罷淮陽府使姜▣職
정조 14년 · 목
政院啓言卽見淮陽府使姜▣守令邊將薦擧單子則不書名字大違格例事未前有所當重勘何以爲之敎以羅職其代擇差下送
정조 14년 · 강
命遣吏郞摘奸諸執事淸齋與否
정조 14년 · 강
命泛鐵官金尙柔等加刑取招
정조 14년 · 목
刑曹啓言依傳敎泛鐵官金尙柔奉常寺書員趙昌純處嚴刑推問則尙柔以爲以泛鐵官隨往敬差官到列邑斫伐栗木之除淸安等邑鋪陳不善待令永春等邑斫木時凡節慢忽擧行故各該邑吏及使令決杖五六度或七八度淸州則以妓生之不爲等待禮吏略施懸罰至於責出驛馬馱來錢物事行中凡百敬差官及本寺員役本來主管初無干與之事云昌純以爲敬差官李錫心下去時隨往而所到二十五邑各有前例所給之事合一百七十五兩科外徵索合二百七十三兩都合四百四十八兩責出驛馬而馱來與營吏及廳直馬頭京木手泛鐵官奴子等分食作挐村閭事則栗木斫伐時民人若或遲滯則略施笞罰此難免作弊之罪云矣敎以如渠幺麼蟣蝨之賤暋不畏法若此此似微事有關國綱況索賂列邑公收錢貨邑之弊卽民之弊如許瑣屑之事法不能行民何以信朝令後日次時更加各別嚴刑前供外犯手諸般罪狀及如渠者類以何心不畏朝令委折竝以箇箇嚴訊期於取服萬一依前漫漶納供自卿等難免不職之罪以此着念擧行以此判付謄關該道伯處應問各人等嚴刑推問無或如前彌縫一一詳細究覈狀聞事分付
정조 14년 · 강
關西伯鄭昌聖以賑邑饑口數爻馳啓
정조 14년 · 목
狀啓以爲大抵饑口付賑務盡精實列邑日加査櫛成旣入而還拔或昨漏而今付故臣不敢以未詳之數徑先上達致有問備之命不勝惶悚各邑所報之大略元數玆先後錄追入饑口及賑穀數爻待其分給後報來連續狀聞計料義州六千二百十九口龍川二千七百四十四口朔州二千七十四口昌城二千二百九十八口龜城二千七百三十三口寧邊四千五百九十八口成川三千一百九十五口雲山一千四百九十九口煕川一千一百八十四口順川二千八百九十口德川八百七十口寧遠一千四百四十七口孟山一千三百九十九口陽德二千七百四口殷山一千七百二十七口平壤一千六百七十三口安州八百九十八口鐵山六百八十一口慈山一千四百二十四口楚山一千二百八十四口江界一千三十一口嘉山四百八十五口郭山四百六十七口价川五百四十九口碧潼一千三百十二口渭原六百六十三口江東一千五百八十八口合饑民四萬九千六百三十六口
정조 14년 · 목
藥院啓請診候敎曰卿等不必入侍問候亦依日前批旨只於議藥日爲之
정조 14년 · 강
判府事鄭存謙徐命善李福源蔡濟恭領敦寧洪樂性等以上候平復聯箚請擧縟儀賜批不許
정조 14년 · 목
箚略曰今番違豫之節浹旬跨望症候非比微感湯劑屢更議定小大臣民鎭日焦遑實是御極後初有幸玆陟降垂隲天和遄復召接臣隣酬應機務退自前席者莫不欣欣然相顧喜色考之常典參以輿誠遇無前之慶擧應行之禮安可已也伏況我慈殿慈宮幾日惟憂之餘仰想欣幸愉悅當復如何以聖上承歡養志之孝豈不有以俯循群情亟行縟儀以答天休以順慈意也哉伏乞亟降兪音令該曹涓吉擧行批以不存無妄之戒致煩惟疾之慮予方自訟之不暇平復陳賀之請豈可以典禮所在而聽施乎卿等諒之仍命遣吏官傳諭○禮曹啓請聖候平復陳賀依例擧行敎以大臣箚批已言難從之意此草記置之
정조 14년 · 강
命戶曹優給前參判金頤柱家宴需
정조 14년 · 목
敎曰前參判金頤柱周甲在明云令該曹優給食物衣資及宴需仍令樂院給二等樂
정조 14년 · 강
命金尙集處分以不敍之典頒布
정조 14년 · 목
敎曰重師律杜後弊之外至今庇覆曰以不知者其言甚不是且以師律言之城門有無前之擧措身爲本兵莫聞莫知則如許兵判雖以軍律從事何敢辭也昨日遠竄之命出於思之又思而更又思之不識處分之本意外面驟觀刑政終有顚倒之嫌金尙集處分傳敎中遠竄以先施不敍之典改書頒布事該房知悉
정조 14년 · 강
命判府事金熤蔡濟恭拜相
정조 14년 · 강
有政吏曹判書洪良浩參判閔鍾顯兵曹判書李▣進
정조 14년 · 목
敎曰大臣下批政事當日爲之○金熤領議政下批蔡濟恭左議政下批以李勉兢爲吏曹參議李遇濟爲掌令韓晚裕爲淮陽府使具埉爲通津府使李光燮爲永宗僉使
정조 14년 · 강
諭領議政金熤左議政蔡濟恭
정조 14년 · 목
敎曰重卜于卿等國事幸甚近因將攝之餘方思寧息之道卿等須卽出而視事勉勉於對揚之策以副委寄之至意事遣史官傳諭于新拜時任大臣○記注官趙慶遠書啓略曰臣敬奉聖諭傳諭于領議政金熤所住處則以爲臣之向箚告退臣實自矢於心質言於君父者也迷執九死而靡悔私義沒齒而難化今若彈冠束帶更廁周行則是負君父而忘讎賊也與爲人臣而二三其心者豈有別乎臣雖萬被誅戮必不爲此至於官職去就尤非可論惟願遄伏刑章云矣又書啓略曰臣敬奉聖諭傳諭于左議政蔡濟恭所住處則以爲臣若進而有報效於國家裨補於世道則以臣生死向前之心豈不欲從他譏罵亟思對揚而前此中書非不久也得君非不專也憒憒素餐一無猷爲者聖明之所俯悉也擧朝之所嗤點也又況前冬之屢違恩召抵死靡悔者以逆根未鋤之前實不欲抗顏周行而然也自念鹵莾之質猶是舊樣義理之晦無異前冬則只以感恩之忱忽作趨命之計者臣雖奊詬豈忍爲是聖諭之下承膺無路惟願遄被常憲以靖私義云矣
정조 14년 · 강
遞正言柳畊禁推承旨洪仁浩
정조 14년 · 목
敎曰十牌不膺之柳畊忽於日高三竿之後無牌出肅處義之乖當固無論如許規例曾所未聞正言柳畊遞差刑房承旨禁推○政院啓言掌令李遇濟不待牌招啓辭允下肅拜單子無時來呈請推考敎以與柳畊所失無異遞差
정조 14년 · 강
施前右相金鍾秀削黜之典
정조 14년 · 목
大司憲洪秀輔掌令李錫夏大司諫尹㬦獻納魚錫齡正言金聖準副提學李秉鼎應敎徐配修修撰閔昌焃李晴副修撰吳泰賢等啓曰前右相金鍾秀本以濫猾之性兼有麤悖之習乘氣恣行不似大官之體貌大言胡叫專昧筵席之嚴敬其不合於淸朝具瞻之位固爲一世之公議而雖以今番事言之不顧符驗之體重至有門將之捽曳致使莫重銷鑰之地半日空虛揆以國體師律固已萬萬寒心又況伊日出城已是猥屑劻勷之事則有何可怒於門將而乃有如許駭擧其懷懟蓄憤之心蔑法犯分之罪實是難赦之負犯而自知其罪乃反緩頰乞憐於門將至使家人慫慂顯示恐動之意沮其直告之路其彌縫掩蔽之態言之代羞尤極縱恣此不可不明正典憲騎堂之自竄配而減爲不敍已是失之太輕則爲首犯者豈可以一例薄勘而止乎請前右議政金鍾秀爲先施以削奪官爵門外黜送之典批以金鍾秀事莫非自取誰尤誰咎莫嚴者公法與國體依啓俾知朝廷有綱紀○敎曰苟有難貸之罪過則身居言責之地者豈可以大官有所顧藉今番前右相事不念若驚之戒恃而無懼其擧措之駭異奚特辜負而已玷知而已然則規正之論何待憲疏之立落而日前都憲疏可謂不先不後此非窺覘而何雖以今日合啓言之四字打開雜用諧語適足爲當者禦給之端如是而朝廷何以尊乎使之改呈句語便卽無一言塗擦換書亦豈有如許事體乎一事三失大損臺風當該詣臺臺臣遞差近日不言之責自副提學以下厥罪惟均亦竝遞差啓語有搖頭轉目四字命改之則以乘氣恣行改呈
정조 14년 · 강
免副領敦寧洪樂性藥院之任
정조 14년 · 강
推工曹參判兪彥鉉等
정조 14년 · 목
政院啓言卽見守令薦擧單子工曹參判兪彥鉉則權知承文院副正字柳師模書以承文正字前慶尙左兵使南志默則以前縣監申▣爲薦官銜之誤書侍從之混擧俱違格例請竝推考警責允之○承旨尹行任啓言奏御文字自有體裁而守令邊將薦擧單子內而各衙門外而營閫邑各自不同自今作爲一定之規申明知委俾無參差不齊之弊至於湖南則嘉善邊將例有薦單而他道則不然此亦分付各道依湖南例爲之爲宜從之
정조 14년 · 강
詣璿源殿行酌獻禮
정조 14년 · 목
時至具翼善冠袞龍袍乘輿出摛文院入端暉門降輿詣眞殿行酌獻禮訖出萬安門乘輿由仁政門入恊陽門還內
정조 14년 · 강
下勸農綸音于八道兩都
정조 14년 · 목
敎曰是年卽老農所謂庚戌大有之年也昔我聖祖盛德至誠克享天心維時上章秋事大熟國有千倉之富野多遺秉之利斗米三錢盛事尙傳予否德其敢曰幼替肯穫而降康之祝此其時矣不待臘雪之瑞犂星之占而穰穰之盛可驗於三元之初矣雖然歲月協吉風雨調順天也耕播以時勸課得宜人也不睯作勞乃克有秋亦匪予攸聞況今湖嶺小登瘡痍尙在西北荐荒缾盎俱空蘇殘備預之政實惟嗣歲是俟咨爾方伯牧守母曰斯歲維豐年母以予言爲故常爰命農夫俶載南畮▣乃錢鏄誕我稼穡不奪不撓以助以飭俾人功旣修天休自至我家先後之庚如豳周之屢豐也陽和發舒品物昭蘇夙夜一念惟在民天纔戒上辛之祈復降元春之綸凡我長民之官其勉之哉
정조 14년 · 강
命以十九日詣顯隆園
정조 14년 · 목
敎曰遷奉之後初當新正孺慕冞深十九日出宮趁誕辰詣園所行祭還次水原新邑日水原等三邑儒武當設科試取自此每歲園幸豈可或關諸般省弊之端已有講定之定例依此擧行俾無一毫貽弊事申飭京外
정조 14년 · 목
敎曰是年庚戌卽孔夫子朱夫子生年也降聖生賢之舊甲重回宜有表異之擧當詣文廟謁先聖設科取士令該曹知悉以來月初擇吉
정조 14년 · 강
遣吏郞摘奸諸執事淸齋與否
정조 14년 · 강
召見顯隆園獻官李時秀子重煕堂
정조 14년 · 목
予謂時秀曰自園所何時離發耶時秀曰祭享罷後卽爲發程爲趁明日動駕而入來矣予曰今番是遷園後初祭享也凡諸擧行何如耶時秀曰守僕輩擧行果如例而園軍則渠是新入昧於擧行故竝皆指導矣予曰科擧錄名何時收捧云乎時秀曰使各面執來後本倅當親報修啓云矣
정조 14년 · 강
加給領府事金致仁領敦寧洪樂性等歲饌
정조 14년 · 목
敎曰領府事領敦寧家歲饌加數輸送仍令郞官存問事分付又敎曰原任閣臣李判府事蔡判府事歲饌加數輸送仍令郞官存問以來事分付又敎曰西溪君今年爲八十云衣資食物拔例輸送如未資窮特加一資○因錦城尉家歲饌別單敎以仍令郞官存問因故大司憲徐命九妻申氏歲饌別單敎曰兩孫爲重臣且異於他家人加給歲饌因戶曹參議李敎輔歲饌別單敎曰加給因行副司直李柱國歲饌別單敎曰昨見筋力一向矍鑠況闕內過歲出於特恩歲饌亦爲加給因故判書張志恒妻趙氏歲饌別單敎曰觀於歲饌別單可知親年之已過七十張鉉國守令待窠調用因奉朝賀趙暾歲饌別單敎曰令該道加給歲饌仍令地方臣存問事下諭因前判書尹東暹歲饌別單敎曰今番書寫之役所勞旣多加給歲饌
정조 14년 · 목
酉時失火延燒七十餘間正殿二十四間左右廊五十餘間
정조 14년 · 강
命明日展謁更待下敎擇日擧行
정조 14년 · 강
有政吏曹判書洪良浩參判閔鍾顯參議李勉兢進
정조 14년 · 목
以李益運爲承旨金光默爲大司憲洪文泳爲大司諫申大尹朴猷煥爲掌令李秉喆爲獻納沈鏶鄭晚錫爲正言李百亨柳文養爲校理徐榮輔朴基正爲副校理尹光顏申獻朝爲修撰金熙采爲副修撰蔡濟恭爲內局都提調○敎以兵曹參議洪文泳仍任
정조 14년 · 목
藥院啓請診候敎曰待都提調出仕當許診候議藥卿等姑爲退去
정조 14년 · 목
敎曰昨見附啓所執太過方欲另致敦迫之語卽聞卿子所傳卿之愼節近果越添云旣知其難强則姑待差復後勉出實合體諒之方玆遣御醫持藥物看病仍遣史官傳諭卿須體予慇懃之意俟間卽爲造朝仍命遣史官傳諭
정조 14년 · 강
施削黜罪人金鍾秀中道付處之典
정조 14년 · 목
大司憲金光默掌令申大尹朴猷煥持平沈奎魯獻納李秉喆正言鄭晚錫沈鏶校理李百亨柳文養副校理朴基正修撰尹光顏申獻朝副修撰金熙采李羲觀等啓曰噫嘻痛矣金鍾秀之罪可勝誅哉其前後負犯已悉於臺閣之啓而不施譴何之典過加拂拭之恩歷敭顯要遽陞台鼎彼若有一分臣節則宜思草心圖報之計而奈其濫猾之習去而益甚愚弄之計老而愈肆手握權柄一世之鉗制已久眼無君父擧國之指目難掩聲氣之相應則名登臺啓而無難檢擬言議之見忤則人雖無累而必欲枳塞威福自作全無忌憚氣勢所壓莫敢誰何至若筵席之無嚴擧措之駭瞻特其薄物細故耳雖以近日事言之始也作爲謊說敢瞞天聽終焉輕視符驗不顧師律噫彼欺君至此蔑法至此此豈一朝一夕之故哉名以大官受囑於捕校乞憐於門將者非但貽羞朝廷而已究其心術全沒嚴畏之心論其負犯實爲罔赦之案不可以削黜薄勘而止請削黜罪人金鍾秀爲先施以中道付處之典噫彼下六字欺君下一字至此下七字蔑法下一字故哉下十七字之案下十九字墨抹以下故不錄批以金鍾秀事從前恩遇姑舍是每當自就危地輒費拯救之力思之猶覺齒酸苟有一分嚴畏之心今番事奚爲而出哉百人雖寬恕此人決不可容貸且其全保之方莫先於國法伸而公議行嶺海之典烏可辭乎依啓○敎曰無論此事他事須就事論事然後始可謂公言也公論也昨日臺啓語欠倫脊已有兩司處分之擧則今日加律之啓遣辭不可但以不稱停言苟如是也可謂死有餘罪是豈前後申飭之本意具書中句語才以抹下詣臺臺臣竝施不敍之典俾知律必欲當其罪之本意
정조 14년 · 목
因禁府都囚徒敎以李益懋削職放送洪仁浩罷職放送
정조 14년 · 강
平安監司鄭昌聖以正月初巡分賑馳啓
정조 14년 · 목
狀啓以爲今月初巡各邑賑口穀數爲先修成册上送賑廳而本道設賑之規開賑形止只爲一次馳啓乃於畢賑後饑口穀數分別各邑出都已上狀聞今若逐朔封啓諸邑遠近不齊隨其邑報數數登聞事近屑越此後每朔三次饑口穀簿間兩巡分別各邑馳啓敎曰西北無異一依北關前例爲之事回諭○尤甚邑義州府饑口五千六百四十一合折米一百六十八石一斗九升鹽十四石十二斗三升零龍川府饑口二千七百四十四合折米八十一石六斗一升朔州府饑口一千六百五十四合折米四十九石八升昌城府饑口一千八百六十八合折米五十五石十斗九升龜城府饑口二千七百六十二合折米八十二石八斗六升鹽三石十斗二升零寧邊府饑口二千八合折米五十八石三斗六升醬二石十斗一升零成川府饑口三千一百九十五合折米九十五石七斗鹽九石八斗二升○粥小米四石三斗九升太四石三斗九升鹽六斗三升零雲山郡饑口一千一百十二合折米三十一石十三斗六升鹽二石十斗一升零熙川郡饑口一千二百六十八合折米三十七石三斗七升順川郡饑口八百十七合折米二十三石四斗四升德川郡饑口三百二十七合折米九石三斗六升鹽八斗三升零寧遠郡饑口一千四百七十九合折米四十四石九斗九升鹽四石零孟山縣饑口一千三百九十九合折米四十二石五升陽德縣饑口二千四百七十一合折米七十三石八斗九升鹽六石七斗二升零殷山縣饑口一千七百二十七合折米四十九石十一斗二升魚川驛饑口一百七十四合折米五石三斗九升麟山鎭饑口七十三合折米二石三斗九升淸城鎭饑口六十九合折米二石一斗九升鹽二斗九升零天摩鎭饑口一百五合折米三石一斗七升鹽四斗零昌洲鎭饑口四十三合折米一石三斗五升恃寨鎭饑口一百二十七合折米三石十三斗二升安義鎭饑口二百十六合折米六石七斗鹽四斗三升零委曲鎭饑口一百十三合折米三石五斗鹽四斗三升零柔院鎭饑口一百九十七合折米五石十四斗九升寧城鎭饑口三百十九合折米九石十斗九升鹽十三斗二升零兎城鎭饑口二百三十三合折米七石四升鹽九斗四升零玉江鎭饑口五十三合折米一石八斗五升鹽二斗零水口鎭饑口四十七合折米一石六斗三升鹽一斗九升零靑水鎭饑口九十三合折米二石十二斗二升方山鎭饑口九十九合折米二石十四斗六升仇寧鎭飢口一百九合折米三石四斗鹽二斗一升零幕嶺鎭飢口二百八十四合折米八石七斗六升植松鎭飢口一百二十八合折米三石十三斗二升鹽二斗五升零龍淵鎭飢口二十一合折米九斗四升乾川堡飢口七十八合折米二石五斗六升鹽三斗二升零大吉號里堡飢口三十四合折米一石一斗一升廟洞堡飢口二十四合折米十一斗於汀灘堡飢口二十合折米九斗雲頭里堡飢口二十合折米八斗八升甲巖堡飢口二十五合折米十一斗一升之次邑平壤府飢口一千六百七十三合折米四十八石一斗八升醬四石七升零○粥小米三石五斗一升零甘藿四百十八立醬一石一斗七升零安州牧飢口一千三百三十一合折米三十七石五升鐵山府飢口五百十八合折米十四石十四斗一升慈山府飢口一千四百二十四合折米四十一石五斗八升楚山府飢口八百十五合折米二十三石五斗一升江界府飢口五百四十六合折米十四石十一斗九升嘉山郡飢口四百八十五合折米十三石十三斗八升○粥大米十四斗五升零醬二斗四升零郭山郡飢口四百十九合折米十二石一斗九升价川郡飢口五百四十九合折米十六石二斗鹽一石五斗九升零碧潼郡飢口一千一百八十一合折米三十三石四斗五升○粥大米一石十一斗二升零太一石十一斗二升零鹽一斗三升零渭原郡飢口三百十一合折米八石十二斗三升江東縣飢口一千五百八十八合折米四十五石十斗一升老江鎭飢口十六合折米六斗七升鹽五升零宣沙鎭飢口一百七合折米三石八升碧團鎭飢口二十八合折米十二斗二升牛峴鎭飢口一百五十九合折米四石十斗八升車嶺鎭飢口一百五十七合折米四石十斗六升阿耳鎭飢口一百二十五合折米三石十斗四升醬四斗八升零滿浦鎭飢口八十七合折米二石六斗七升醬一斗七升零○粥小米一斗七升零太一斗七升零鹽八合零神光鎭飢口三十五合折米十四斗五升上土鎭飢口六十九合折米一石十四斗三升○粥小米一斗三升零太一斗三升零鹽六合零高山里鎭飢口七十九合折米二石三斗八升鹽一斗五升零○粥小米一斗五升零太一斗五升零鹽七合零平南鎭飢口二十九合折米十一斗八升從浦鎭飢口二十三合折米九斗八升楸坡鎭飢口九十九合折米二石十斗八升伐登鎭飢口五十六合折米一石九斗八升夞怪鎭飢口九十五合折米二石十斗五升○粥小米一斗九升太一斗九升鹽九合零吾老梁鎭飢口八十五合折米二石八斗三升山羊會鎭飢口五十四合折米一石九斗九升金城鎭飢口十七合折米七斗五升壬海鎭飢口四十八合折米一石六斗一升林土鎭飢口四十八合折米一石五斗三升小吉號里堡飢口二十一合折米八斗九升大坡兒堡飢口七合折米三斗一升乫軒洞堡飢口三十九合折米一石二斗六升廣坪堡飢口八合折米三斗二升楸仇非堡飢口十四合折米六斗一升小坡兒堡飢口六合折米二斗四升嗭洞堡飢口七十一合折米二石一斗四升馬馬海堡飢口三十六合折米一石五升都已上飢口四萬五千六百三十四折米一千三百四十石六斗鹽四十六石九斗八升零醬七石二斗四升零粥大米二石十斗八升零小米八石六升零太六石六斗七升零鹽八斗零醬一石四斗一升零甘藿四百十八立
정조 14년 · 목
政院啓言卽見原春監司尹師國狀本則原州牧民家失火在於今月十三日而十九日封啓地是營下晚始登聞請從重推考允之
정조 14년 · 강
遣史官傳諭于領議政金熤
정조 14년 · 목
史官柳師模書啓臣傳諭于金熤處則以爲臣自承新命病裏驚惶神情都失草草附奏之語庶或降格不意王人又臨太醫臨視恩數曠絕莫省修措臣生則有共戴之痛死將爲不瞑之鬼只以斷置此身不齒生人要爲一分秉執之義嶺海而不敢辭鈇鑕而不敢避此生此世更不可轉移一步至於區區疾病之情有不暇仰煩惟願速賜嚴誅全此所守無得罪於天經地義云矣敎以原草玆令史官封還若聞愼節之少間則豈無勉致之方乎卿須體予此意加意愼攝事更爲傳諭
정조 14년 · 강
左議政蔡濟恭上疏賜批仍遣史官傳諭
정조 14년 · 목
疏略曰國之難愼莫尙於置相臣之憒劣本居於人下而特以殿下生臣於萬死之中故意其報恩之心蛇雀亦有乃有再昨年中書之隆恩異例前後策勉之敎奚止一二而若其大者有曰祛黨懲貪也曰盡心民事也噫二載之間黨議愈盛貪風益熾民窮轉甚西北顚連之報式日斯聞雖微官庶僚尸厥職則罪不容誅況輔相乎前冬恩遞在國無妨賢之患在臣有知止之幸解官之榮實有倍於拜官何殿下不顧已試蔑效之歎反有今日之命使臣匍匐復入於必無可幸之地而不卒全保之惠乎況臣難進之義已悉於日前附啓之中懲討之不行猶夫前日也秉執之無改猶夫前日也今乃諉以時月之久忽地冒出則眞所謂初何心而後何心也臣何忍居具瞻之位媒譏笑之囮乎此際又有藥院之批至有待都提擧出仕診候議藥之敎方今聖候雖已差復少愈政宜深戒診察不可緩湯劑不可曠臣之去就有何關係而聖躬保嗇之道必令待而爲之者古今寧有是乎伏乞亟降診候議藥之命仍卽遞臣相職批以不在多誥待卿入來使之議藥醫官所傳之言提調亦必錄送卿須卽起視事又敎曰今日卽議藥日次俄進藥方有都提調入來後就議書入之命以此意使左相知悉仍令傳諭史官與之偕入
정조 14년 · 강
召見藥院都提調蔡濟恭禮堂徐有隣李獻慶曹遠振漢城判尹李文源于重熙堂
정조 14년 · 목
濟恭率禮堂請對故也○濟恭曰上候平復後稱慶卽應行典禮且於日前聯疏未蒙允許故玆率禮堂仰請矣雖無藥院直宿之擧告廟須慶其例甚多肅廟庚申及先朝乙亥皆曾許之今日特許臣等之請亦爲繼述之盛擧矣予曰此事如可聽則日前卿等之箚豈不卽從耶凡係豫大之事本不欲爲之而且園寢遷奉之後初當誕辰必欲於是日展拜少伸情禮巧値無妄旣不如意又復曠禮廟宮而貽憂殿宮每一想來自覺慚悚之不暇稱慶何可論乎有隣等曰今日之慶卽御極後初有之事且是國家應行之典禮特許群請焉濟恭又爲力請予曰予於乙酉冬間屢朔違豫至臘月晦日始得差復先朝喜甚至命告廟頒赦春邸時已行之事今豈持難而在昔日則可在今時則實不可矣昨夜慈宮臨視敎曰外廷似當請稱慶矣予以情事仰告則慈宮亦以爲是今豈可以卿等之請許之耶濟恭等曰聖敎至此靜攝之中不敢强奏謹當退構賓啓仰請矣予曰若是可從不可從之間則豈待賓啓耶切勿更煩也濟恭曰臣於昨冬屢違嚴召特蒙恩遞今日復拜誠不勝悶隘世道與國事無異前日則蔑效之地義難復入而今不得不冒沒入來矣日前藥院許解之日有所仰達者西樞則無承候之路藥院之任沒齒之前有不敢辭矣此時煩達實甚惶悚而乞解劇務仍處臣於西樞閑地時以藥院進對千萬伏望予曰過矣過矣予謂文源曰植木爲幾許株乎文源曰爲萬餘株矣予曰補土處果何如耶文源曰此旣園上最遠處亦不大叚矣予曰然則委之園官看檢補土似好矣文源曰前日用餘爲三百餘兩此亦出給園官使之專管擧行而植木處及局內閭家之未及撤移者亦當詳錄仰達矣
정조 14년 · 강
命北兵使李潤慶南兵使李文德發緘取招
정조 14년 · 목
政院以潤慶等守令邊將薦擧單子旣書職姓名年月下又爲書職着銜而文德則又稱歲首薦請原單子竝還下送敎以令兵曹爲先發緘取招
정조 14년 · 강
特寢金鍾秀中道付處之命
정조 14년 · 목
義禁府以罪人金鍾秀原春道蔚珍縣付處押送啓敎以公法不可不伸情理亦不可不念雖已依啓揆以法典例不得發配況大官乎付處之命特爲分揀
정조 14년 · 강
遞都承旨金載瓚
정조 14년 · 강
重推忠淸監司權▣及兵曹判書李▣
정조 14년 · 목
政院啓言該監司栗木敬差官作弊事査實狀啓政院之書目題送稱以公事已違格例且其狀辭張皇爲說多涉分疏請從重推考從之又啓言總戎廳都試全致範直赴事狀啓去十月三十日啓下而今始回啓擧行萬萬稽忽請當該堂上從重推考從之
정조 14년 · 목
該府以前水使李文喆狀聞遲滯殆過一朔請以此照律敎以罷職放送又以前佐郞朴尙春金思䄷原情啓請刑推敎以除刑推議處又以前府使姜游原情啓請議處敎以考律勘放又啓言朴尙春郊壇奉審固當敬謹而有頉諸處不能摘發請以此照律敎以付過放送又啓言姜游定配罪人不嚴典守以致逃還物故杖一百收贖告身盡行追奪允之敎以功減一等
정조 14년 · 강
飭江華留守申大升上送崔得恒于秋曹
정조 14년 · 목
敎曰崔得恒事屢敎之下尙在未決中上送刑曹事卽爲下諭
정조 14년 · 목
藥院請入診敎以今則凡節快勝勿爲問候昨日六君子湯之停止蓋因性味之不合於氣稟而反有燥澁之慮也膈滯則其間更不作若卿等早爲退去宜矣
정조 14년 · 강
命濟州老人加資口傳下批
정조 14년 · 목
因該牧使應資老人開錄啓本敎以今日口傳下批加資官敎卽爲下送完伯處嚴飭傳致俾絕海老人加資無或遲滯事分付該曹仍又下諭于道伯及牧使處○濟州牧朝官嘉善安後金胤冑士庶嘉義金取成等十八人業武高戒賛等五人大靜縣庶人嘉義朴泰茂等五人旌義縣朝官嘉善金錫範庶人資憲金以俊老職加資下批
정조 14년 · 강
以金頤柱南鶴聞爲承旨前望也
정조 14년 · 강
命謁聖以來月二十五日爲之
정조 14년 · 목
因禮曹啓有是命○兵曹啓言謁聖武科初試吉日令日官推擇則來二月十八日爲吉云以此日擧行額數則依例分兩所各取五十人
정조 14년 · 강
命慶尙右兵使尹得逵拿處以李格代之口傳也
정조 14년 · 목
備局啓言慶尙右兵使尹得逵褒貶啓本限前封啓與原狀之昨發今到委折査問道帥臣論勘事命下矣道帥臣査報今纔齊到而奏御文字孰非敬謹而殿最尤爲嚴密日子違錯所關不輕慮其入呈之或後至於先期馳送封發與到院在於一夜之間者固已未安而及其上徹也旣未及於諸道開折之日又有違於道啓同勘之限徑先直呈諉之持者迷劣親禆齎上歸之中路病滯者俱爲駭然請該兵使尹得逵拿問處之允之仍敎曰慶尙右兵使有闕之代令該曹口傳差出
정조 14년 · 강
命忠淸道牟還加分濟州牧災實分等依狀請施行
정조 14년 · 목
備局啓言卽見忠淸監司權▣狀啓則以爲道內牟還自來不敷春耕將始或有種資不足之慮參量加分事令廟堂稟旨分付矣依狀請許施而民穀多少參量磨鍊俾無濫觴之意請一體分付允之又啓言卽見濟州牧使李喆模分等狀啓則本州置之尤甚大靜置之之次旌義置之稍實仍以爲本州新還之次里之尤甚戶尤甚里之之次戶五分一之次里之乞丐戶尤甚里之尤甚戶四分一尤甚里之乞丐戶三分一限麥秋停退除番米各一斗停退寺奴身貢米減一斗男丁大同米減一升舊還亦爲停退軍兵操鍊依例停退凡此擧行敢援前例先擧行後啓聞事涉擅便不勝惶恐爲辭矣諸候之先擧行後狀聞乃是本州事例今亦依施之意請分付允之
정조 14년 · 강
有政吏曹參議李勉兢進
정조 14년 · 목
以李冕膺金履翼爲校理朴奎淳吳泰賢爲修撰金熙朝爲副校理沈能翼李貞運爲副修撰韓光會爲右參贊
정조 14년 · 강
命內醫方泰逵等加資
정조 14년 · 목
內醫院啓言內醫方泰逵以久勤加資事命下矣請令該曹加資下批後付軍職允之仍命邊致翰一體加資
정조 14년 · 강
配投呈上言人咸渭得等
정조 14년 · 목
政院啓言卽者忠贊衛咸渭得以上言一張傳給本院軍士投呈院中措辭旣甚猥屑所爲亦極駭痛幷出付攸司照法嚴勘莫重淸禁有此無前之事常時不能檢飭之失在所難免當該入直兵曹堂郞所當重勘何以爲之敎以罪在本院何可歸罪兵曹乎此啓辭勿施當該承旨從重推考在院承旨一竝推考○兵曹啓言卽者忠贊衛咸渭得爲名漢投呈上言一張於政院云聞極驚駭捉來査問則以爲上言一張昨夕金虎門外傳給政院水工李奉才使之轉投政院云故李奉才處亦爲推問則以爲自兒時與渭得相親矣昨逢渭得則傳給一張紙投諸院中則吾當厚直相報云故甘聽其言果爲投諸院中云矣究厥情犯萬萬痛駭請自臣曹爲先嚴棍幷出付攸司照法嚴繩允之○刑曹啓言罪人咸渭得依下敎移送兵曹李奉才嚴刑一次後薪智島充軍奉才立役之實水工李福伊南陽府徒三年定配幷卽押送○兵曹以咸渭得決棍十五度城外逐送啓
정조 14년 · 강
召見有司堂上沈頤之定例堂上徐有隣藥房提調鄭昌順漢城判尹李文源于誠正閣
정조 14년 · 목
予曰浮橋節目果已成出否有隣曰姑未修正而露梁作路似便好比纛島船隻亦多減數牙山漕船爲十一隻訓局船爲十隻以此可以推用矣予曰節目須卽修正而船艙緣何而罷浮橋緣何而成某木之用於何處某軍之役於何處當詳錄于節目中矣頤之曰江民作契然後可免此後臨時窘速之患矣予曰船隻之大小尺度江水之廣挾把數未能詳知訓局成册亦未修納而當別造尺度以下更遣可信將校尺量以來之意傳于訓將也文源曰或有水生稍廣之時船隻結木等屬不可不加數預備矣昌順曰凡事宜有闊挾之道不足之時京江船亦爲推移用之似好矣予曰旣用補板則結木不緊矣有隣曰向來不用補板故結木不得已用之而此後則不必用之矣所謂船主若差定則此有大利民多爭先而黃腸抹木亦多用處各道所在處推移用之似好矣予曰此則非時急之事節目爲先從速修正文源曰舟橋司營建於江邊倉舍近處似爲便當矣予曰無妨矣予謂頤之曰卿曾經湖南道伯矣南原紙弊果何如頤之曰近來習尙不古雖短少劣箑皆塗以南原紙物故營門卜定自爾夥多本價出給不過三四分之一其弊安得不歸於民邑乎一言以蔽之曰卜定之節省也本價之添給也朝家之劃給公穀以救其弊者亶出於恤民之至意而若無別般措處之方則畢竟弊端又復如初此後塗扇紙地勿復純用南原只以一年不可不需用之數往復該邑先爲酌定據實狀聞永爲定式似爲救弊之道矣敎以卿之所奏深知弊源依此出擧條定式行會如是而雖一葉錢自該邑替當有民邑受弊之端則是罪在道伯自道伯難免重勘至於扇紙之弊又旣如許則其所矯革惟在卜定之撙減而飭令稍久爲弊必當依舊以此一款添錄於暗行御史事目○敎曰以俄下尺度先就在京船隻中水下船長廣尺量修成册入啓
정조 14년 · 강
飭湖南伯釐草南原紙弊
정조 14년 · 목
備局啓言湖南前前道臣徐龍輔筵奏三條弊瘼有令廟堂草記稟處之命矣其一備陳湖南稅大同轉運時賃船之弊而仍請定差員捧留濟倉自戶曹擇船下送事也差員之擇定濟倉之移捧本非難行之事而至於賃船一款終沒善策今者道臣所請乃是向年所講作隊之法也行之未一年慮其生弊仍以停罷到今更設事勢難便有難輕議其一備陳全州城內外公廨民家元無免稅之規仍請五十結減稅事也營邑創置之時未有城堞之設亦無民戶之繁以其虛曠之地如例納稅矣伊來城完戶繁之後仍不得懸頉之故也五十結蠲稅雖關經費苟是當行之事則豈不從施而第念湖西關東無城址之限而民居田土多在營下此而有城而免稅彼而無城而納稅同是營下寧不斑駁乎營下之公廨民家免稅與否査問於諸道後更爲稟處其一備陳南原紙弊仍請除出五千石還米三千石殖耗添價二千石限十年加分取耗準報本色事也本府紙弊前已登聞於邑民鳴錚之時今者道臣眞的聞見有此歸奏朝家何可靳持五千石穀物不恤一府民痼瘼乎此則依所請許施似合事宜允之敎以其中紙弊事邑之受困民亦難支朝家旣聞之後若無別般蘇革之政則烏在其特敎回啓之本意乎今筵有詢問於前道伯者仍令出擧條與此草記卽爲行會後釐弊形止分排數爻一一條列狀聞事嚴飭行會如是之後紙弊二字更或登聞如許道伯合置重典以示懲一之意幷以此意嚴飭自今年俾有食效之道萬一泛忽亦自時道伯嚴勘此意卽爲措辭行會
정조 14년 · 강
命諸道春操幷爲停止
정조 14년 · 목
備局啓言卽見守禦使鄭昌順總戎使金思穆開城留守李致中江華留守申大升統禦使南憲喆永宗前防禦使曹命楫黃海兵使尹塾平安兵使李東曄南兵使李文德全羅兵使李潤彬忠淸兵使金麟瑞統制使申應周慶尙前左兵使南志默狀啓則以爲今春水陸操巡操巡歷及營城將巡點官鎭門聚點何以爲之事請令廟堂稟旨分付矣京畿則昨年秋事雖曰稍登見今園行當前軍民之此時赴操宜有軫弊之道西北兩道則賑事方張初非可論海西則雖不設賑米免失稔嶺南湖南則已經昨秋陸操今春又復設行民邑之弊在所當恤統營合操百年內未行之事有難遽議諸道水陸操巡歷巡操巡點幷令停止官鎭門聚點則嚴飭擧行俾有實效湖西陸操則如例設行之意請幷分付允之敎以昨年水陸軍民之使用不下於畿甸況春操異於秋操湖西春操姑停秋操則年事如得登熟直以擧行之意擇吉狀聞事分付
정조 14년 · 강
以尹尙東爲大司憲洪彥喆爲執義南必錫金鼎國爲掌令兪漢寓爲持平柳匡天爲獻納李周顯金翰東爲正言前望也
정조 14년 · 강
配泛鐵官金尙柔等
정조 14년 · 목
該曹啓言金尙柔趙昌純等照律各其作弊地方定配事命下矣罪人趙昌純以受財及驛馬加數罪杖一百流二千五百里定配於靑山縣金尙柔以濫棍罪杖一百徒三年定配於堤川縣
정조 14년 · 강
罷刑判金文淳職遞參判柳戇參議朴天衡
정조 14년 · 목
江華獄囚崔得恒自本府上送該曹故使之待令于闕外而該堂不卽擧行敎曰下敎之下擧行之遲滯萬萬駭然刑曹判堂罷職諸堂遞差入直郞廳汰去堂上前望單子入之郞廳令該曹口傳差出
정조 14년 · 강
北評事金方行以穩城等三邑分賑馳聞
정조 14년 · 목
狀啓以爲明吉兩邑自巡營檢察臣則專意於穩源興三邑之意已爲馳啓而正月初巡還分爲念民勢且兼歲食已於嵅末進等分給再巡還分又於歲翻後限旬間分給而穩源興三邑還民外別抄其病廢無依之類自歲後始爲救急各邑民口穀總一依還賑式例逐邑磨鍊則稍實會富茂三邑餘穀稍優之次源鍾鏡三邑或有稍剩者或有相當者要之皆無不足之慮尤甚邑中穩城不足折米爲六百七十石零慶興不足爲五百石零各就隣邑劃其餘穀以爲移轉添補之地民勢之幸免於遑急者實賴冬無烈寒春無積雪橡實賴活之類還分後添得穀氣頓爾有勝來頭接濟不失機會則庶可漸蘇三邑初巡救急人口穀物開錄于後○穩城府正月初巡救急饑民二百五十二口折未六石九斗九升慶源府正月初巡救急饑民一百七十四口折米三石十二斗七升慶興府正月初巡救急饑民九百四十五口折米二十四石九斗五升都已上飢民一千三百七十一口分給折米三十五石二斗一升敎曰專意於穩源興三邑賑事事依狀請施行之意回諭
정조 14년 · 강
罷校理金履翼李冕膺修撰吳恭賢朴奎淳副修撰沈能翼職
정조 14년 · 강
特放削黜罪人金鍾秀
정조 14년 · 목
敎曰王政所先無出於孝理二字況百歲奉老乎又況曾叨大官乎聞其親病危篤宜許歸覲之路削黜罪人金鍾秀放送使之從便看護
정조 14년 · 강
命承旨南鶴聞爲先削職
정조 14년 · 목
昨日以尹尙東落點事政院啓爭故還給原啓倡論人使之自首則諸承旨皆爭先自當鶴聞獨不現告故至是有是命
정조 14년 · 강
中批金履翼爲承旨
정조 14년 · 목
敎曰小有假借人莫誰何卽近日難醫之痼俗向有前右相無於前之干科而名忝本兵者猶且畏他作隻希旨掩跡如許伎倆固不足深責職在言責者無一人出口氣而乃能首先規正疊發於此臺臣之手外面則雖似苟艱其在奬敢言矯俗弊之道宜有別般擢拔之擧前掌令金履翼同副承旨除授○政院啓言新除授承旨金履翼方在罷散中何以爲之命敍用
정조 14년 · 강
以沈頤之爲刑曹判書金魯永爲參判前望也
정조 14년 · 강
推副校理金熙朝副修撰李貞運
정조 14년 · 목
政院啓言副校理金熙朝副修撰李貞運謂有情勢陳疏徑出原疏才已退却矣請推考仍卽牌招入直允之
정조 14년 · 강
特旌扶餘故縣令金光岳之閭
정조 14년 · 목
忠淸監司權▣以道內孝烈人狀請令該曹覆啓其中扶餘故縣令金光岳早喪所怙事母盡誠不離跬步志口幷養及仕爲陵官悶其曠違奉母於火巢外族親家不廢定省罷官歸貧無以供隨滫則出朝衣染緇色造纓帶之屬賣市繼饌其母病草䂨指延命遭母喪光岳時年七十盧于墓歠粥終喪宰歙谷時上候不豫思紫蟹醬關到之日邑人告以夏蟹無醬光岳曰古有氷鯉幕雀之事惟當以誠求之躬行浦口得紫醬蠏百餘箇封進此可見移孝之一端培養後進師表一邑及沒同里百餘戶飯素會哭其在樹風之道宜有褒善之典云懷仁童蒙朴彭齡禹好得李六燮等三童俱以十六七歲兒愛親之誠大異凡兒丙午彭齡之母好得之父六燮之母皆得二日瘧症甚▣此兒輩逢人必問治方彭齡先聞人肉治瘧之語割其股飼其母母病卽瘳好得亦聞其言割股饋父父病果愈六燮繼聞其言割股以進母病快差三孝童之稱傳聞頗多故臣於昨秋巡路招致三童親審其股則刀痕所及大可驚歎崍邑鄕品之家出此三童事極奇異宜有褒揚之典云敎曰孝烈登聞率未免相似有司題品難於取捨而觀此狀辭扶餘故縣令金光岳在家盡職立朝盡分超異之跡卓越之行不待邑中人士之輿誦令人不覺欽服何待回啓特令地方官表其閭懷仁三孝童卓行奇哉奇哉道伯亦於行部時訪問招見云爾則實跡可知亦令道伯優給食物所以奬用之方具意見論理狀聞事回諭
정조 14년 · 강
命春展謁以來月初爲之
정조 14년 · 목
敎曰春展謁待月初卽當爲之令該曹以來月初擇日草記
정조 14년 · 강
特許全州城內蠲稅
정조 14년 · 목
敎曰日前草記欲爲措辭下批而未果全州城內免稅事他道豈有可據之例乎本府以豐沛故地奉安兩殿號事體自有別焉蠲稅一款今雖靳許年年稅額自歸頉總名實之不相符亦甚矣不必關問諸道自今年特許免稅事分付該道該曹
정조 14년 · 강
敍前校理李冕膺等
정조 14년 · 목
承旨李益運啓言同罪未敍人隨卽提稟事曾有定式矣同副承旨金履翼今已收敍除職前校理李冕膺前修撰朴奎淳吳泰賢前副修撰沈能翼方在罷散中敢此仰達矣敎以敍用
정조 14년 · 강
罷遂安郡守李謙煥
정조 14년 · 목
黃海監司李洪載狀啓以爲遂安郡守李謙煥謂以親病猝重不爲請由擅送兵符於兼官徑離官次不得已罷黜
정조 14년 · 강
施持平兪漢㝢刊名之典
정조 14년 · 목
漢㝢陳疏略曰臣之老父今年七十有五昨春重患關格之後元氣落陷轉輾沈痼臣終鮮兄弟又無娣妹萬無暫時捨離之望伏乞鐫削臣職名臣於請急之章不宜贅及他說而事在目下不容泯默向來金鍾季之捽曳門將誠一無前之變怪伊日出城之行旣是引罪之擧則固當惶懷斂縮之不暇而乃反盛張氣燄加之於不當加之地致使守卒駭竄都門空虛噫彼大官豈眞不知銷鑰之嚴符驗之重乎蓋其怙權樹黨人莫誰何逞氣作威世無難事名位已極而不思報校之圖遭遇方盛而每懷背馳之計奰屭之性放恣之習自不覺隨慶闖呈至於今番事而負國蔑法之罪益無所逃矣査啓一出情狀畢露合辭迭發公議可見則付處之典案姑未了而旣許還寢已失太寬竝與門黜而遽命全釋然則罪在貴近法將無所施乎情理自情理典憲自典憲朝家典憲豈因罪人之情理而或爲之撓屈耶臺垣一空尙稽加律之請堂箚再陳未聞開納之盛不料聖明之世乃有此顚倒失當之擧也臣謂亟寢分揀與放送之命俾朝網肅而國體尊焉批以昨牌之以在京無故人無端坐違非觀望而何今疏之向前右相如是慘駁亦非窺覘而何然則昨牌之更招欲見今疏而然乎人臣之罪莫過於妄度而潛何則爾以年少新進名官甘爲此鄙悖無嚴之習痛駭云云猶屬例語投竄之典不施於如渠撓攘奔馳之輩而何爲然孝理之政豈有大官小官之別聞有篤老病親姑從末勘之末勘爾之姓名令銓曹刊削於仕籍此後歲月爾其屛息縮蟄以保乃祖故相之家
정조 14년 · 강
咸鏡監司李秉模以明川以南分賑形止馳啓
정조 14년 · 목
狀啓以爲道內災邑歲前救急及自今月開賑緣由己爲馳啓而明川以南各邑之報今纔齊到故飢口穀數開錄馳啓而驛鎭堡則城津鎭外依昨年例待畢巡登聞計料毋論還賑必先民穀相當然後始可議濟活明吉穩興準糴無路未捧居多不可不大加裒益之政故往復各邑再三停當一從各該邑磨鍊通同排比則慶興不足折米爲五百餘石穩城不足折米爲六百餘石明川吉州不足折米各爲六七千石鏡城分餘折米爲千餘石會寧分餘折米亦不下八九百石竝與兩本宮祭需米白大口價米北兵營軍需米等穀之與南穀相換者總而計之足可相當而設有意外加入之數洪原以北交倉所在穀各各儲置徐待日煖風和以爲隨事勢挨次轉運之計目今措置大略如斯荐飢之餘兼以輪症夙夜憂悶如臨淵谷歲前賑穀之請在於民穀分排之前故姑以三千石爲請今旣排巡而還穀賑穀不出元數之中則區區撙節於飢民口吻中物非所以仰體朝家德意備局句管私賑穀中折米三千石特許加劃則南北關元救急外略加闊狹以時接濟○利城縣己酉十二月初五日飢口七十二稷四石四斗八升同月十七日飢口九十三稷六石三斗同月二十八日飢口一百二十四稷八石四斗庚戌正月初巡飢口二百五十三折米六石三斗○粥田米七斗五升零藿二十五注之零醬一斗二升零端川府己酉十一月二十九日飢口四百八十八耳麥三十三石十一斗一升十二月初十日飢口六百九十八耳麥四十九石九升同月二十日飢口九百十九耳麥六十一石四斗同月二十九日飢口一千一百八粟五十二石二斗○粥田米一石一斗六升零太一石一斗六升零鹽三斗三升零庚戌正月初巡飢口一千一百七十六折米二十七石十三斗甲山府己酉十二月二十一日飢口一千二百耳麥八十石同月三十日飢口一千八十二耳麥八十一石八斗七升庚戌正月初巡飢口一千三百二折米三十二石九斗二升三水府己酉十二月初十日飢口七百三十一耳麥七十一石九斗八升同月二十日飢口七百九十九耳麥七十八石八升同月二十八日飢口九百三十六耳麥九十一石九斗四升庚戌正月初巡飢口三百四十六折米九石一斗五升吉州牧己酉十二月十五日飢口一千四百四稷八十二石十二斗三升同月二十八日飢口八百七十三田米十五石十二斗七升庚戌正月初巡飢口九百二十折米二十二石八斗一升明川府己酉十二月十八日飢口一千七百六十七耳麥四十一石一斗八升同月二十八日飢口四百六十五年十二石三斗五升庚戌正月初巡飢口五百五折米十一石十二斗一升城津鎭己酉十二月十五日飢口四百三十一稷十二石七斗五升同月二十一日飢口五百四十七稷十五石十斗三升零周月二十六日飢口一百八十七太一石十三斗零稷十石五斗一升庚戌正月初巡飢口一百九十九折米四石十四斗四升○粥田米一斗四升太四升零鹽一升零○別救急折米十三斗八升已上飢口一萬八千六百二十五各穀九百二十九石二斗六升零醬一斗二升零鹽三斗四升零藿二十五注之零
정조 14년 · 목
以李秉鼎爲大司諫許晊爲司諫徐配修爲校理鄭萬始爲副校理韓光植爲修撰朴宗來爲副修撰張鉉國爲遂安郡守
정조 14년 · 강
命遣承旨馳詣先農壇奉審摘奸
정조 14년 · 강
召見大臣備堂于誠正閣
정조 14년 · 강
重推黃海監司李洪載
정조 14년 · 목
因遂安郡守李謙煥罷黜狀啓敎曰日前罷狀泛然看過今聞道伯事有違格例後弊所關不可無飭當該道臣從重推考
정조 14년 · 강
有政吏曹判書洪良浩參議李勉兢進
정조 14년 · 목
以申應顯爲大司諫趙鎭井爲持平吳泰賢金載翼爲校理李太亨爲副校理李龜雲申馥爲副修撰故察訪金宗武贈吏議壬辰殉節人也故通政崔興遠贈左承旨未除職身故人也